# Arnau Tenas Ureña

Arnau Tenas Ureña (Vic, Osona, 30 de maig de 2001) és un futbolista català que juga com a porter al Paris Saint-Germain FC de la Ligue 1.

## Carrera de club

Tenas va començar a jugar com a porter als 3 anys, començant al Vic Riuprimer, el seu equip local. Es va incorporar a La Masia el 2010, i va anar ascendint en les seves categories inferiors.

### FC Barcelona

Va debutar amb el Barcelona B a Segona Divisió B en una victòria per 2-1 davant el Teruel al març de 2019. Poc després va començar a entrenar amb el primer equip del Barcelona, i l'octubre del 2019 es va estrenar a la banqueta en un partit de Lliga contra l'Alavés.
El 19 d'octubre de 2019 va fer la seva primera aparició en el primer equip per al partit contra la SD Eibar, però finalment no va ser inclòs a la fitxa del partit i va romandre a la graderia. El 27 de juny de 2020, encara amb fitxa del Juvenil A, va renovar contracte amb el Barça per tres temporades, fins al 2023, amb dos anys més ampliables, i una clàusula de rescissió de 100 milions d'euros. Va estar a la banqueta en la final de la Copa del Rei del 2021, en què el Barça es va imposar per 4-0 a l'Athletic Club.

### Paris Saint-Germain

El 30 de juliol de 2023, Tenas va signar un contracte de tres anys amb el París Saint-Germain de la Ligue 1.

## Carrera internacional

Tenas fou convocat per jugar amb la selecció espanyola sub-17 en el Campionat d'Europa sub-17 de 2018 celebrat a Anglaterra. Va ser titular en aquest torneig, Espanya va arribar als quarts de final on va ser derrotada per Bèlgica.
Més endavant, amb la sub-19, va participar en el Campionat Europeu Sub-19 de 2019. En aquesta competició celebrada a Armènia, va ser titular i va jugar tots els partits. Espanya va guanyar el torneig en vèncer a Portugal en la final. Les seves actuacions van ser recompensades entrant dins "l'equip del torneig".
El 26 de març de 2022 Arnau Tenas fou convocat per la selecció absoluta espanyola després de la baixa per motius personals del porter Robert Sánchez. El seu primer partit en aquesta selecció va ser contra Albània, a l'RCDE Stadium situat a Cornellà-El Prat, tot i que no va arribar a jugar ni un sol minut.

## Vida personal

Arnau Tenas té un germà bessó anomenat Marc que també és futbolista, i juga en les categories inferiors del Deportivo Alavés com a davanter.

## Palmarès
### FC Barcelona

* 1 Copa del Rei: 2020–21
* 1 Supercopa d'Espanya: 2023
* 1 Lliga espanyola: 2022-23

### Paris Saint-Germain

* 1 Ligue 1: 2023-24

### Selecció

* Espanya sub-19
** Guanyador del Campionat d'Europa sub-19 del 2019
* Espanya sub-23
** Medalla d'or en els Jocs Olímpics: 2024

## Referències

* ↑ «Arnau Tenas». FC Barcelona. [Consulta: 14 agost 2022].
* ↑ «Perfil jugador d'Arnau Tenas». FC Barcelona. [Consulta: 16 maig 2023].
* ↑ «2 grandes surprises dans le groupe du Barca pour le match d'Eibar». https://tribuna.com/, 01-10-2019.
* ↑ «Arnau Tenas renova fins al 2023». FC Barcelona, 27-06-2000 [Consulta: 9 setembre 2021].
* ↑ «Athletic Club vs FC Barcelona - Copa del Rey» (en anglès). [Consulta: 13 agost 2023].
* ↑ esport3. «El PSG anuncia el fitxatge d'Arnau Tenas, petició de Luis Enrique», 30-07-2023. [Consulta: 13 agost 2023].
* ↑ «Statistiques avec les moins de 17 ans». transfermarkt.fr.
* ↑ «Statistiques avec les moins de 19 ans». transfermarkt.fr.
* ↑ «2019 sub-19 EURO team of the tournament». www.uefa.com, 30-07-2019.
* ↑ «Arnau Tenas, portero del Barça B y la sub-21, sustituye a Robert Sánchez en España» (en castellà), 26-03-2022. [Consulta: 27 març 2022].
* ↑ «Marc Tenas - Player profile» (en anglès). [Consulta: 23 gener 2022].
* ↑ «Arnau Tenas - Títulos & éxitos» (en castellà). [Consulta: 16 gener 2023].
* ↑ «El futbol espanyol es fa amb l’Or dels Jocs Olímpics de París 2024». Diari del Maestrat, 09-08-2024. [Consulta: 25 octubre 2024].

## Enllaços externs

* Arnau Tenas Ureña a BDFutbol
* Arnau Tenas Ureña a La Preferente (castellà)
* Arnau Tenas Ureña, Fitxa a Soccerway
* Fitxa al FC Barcelona